食蛤蜊一首
作者：周紫芝
朝代：宋

paragraphs: 舊聞若士昇中天，俗眼未識烏鳶肩。
據龜食蛤結汗漫，盧敖尚肯遊人間。
高談謾罵沈昭略，坐視元長嗤稚弱。
更言且共食蛤蜊，忿氣難平兩譏謔。
下臨無地高無天，更作兒女爭媸妍。
平生我亦笑二子，豈知真味含芳鮮。
何如結屋清江曲，風雨關門酒初熟。
自烹折鼎吹濕薪，笑倚胡床摩醉腹。
但願年年對蛤蜊，一杯薦我梨花玉。